PMIndiaData/PMIndiaSum huggingface dataset:
इंडोनेशियातील बाली येथे भारतीय समुदाय आणि भारत मित्रांशी पंतप्रधानांचा संवाद

नवी दिल्‍ली, 15 नोव्‍हेंबर 2022 पंतप्रधान नरेंद्र मोदी यांनी 15 नोव्हेंबर 2022 रोजी इंडोनेशियातील बाली येथे भारतीय समुदाय आणि भारत मित्रांच्या 800 हून अधिक सदस्यांना संबोधित केले आणि त्यांच्याशी संवाद साधला. संपूर्ण इंडोनेशियामधून उत्साही आणि वैविध्यपूर्ण अशी गर्दी जमली होती. आपल्या भाषणात, पंतप्रधानांनी भारत आणि इंडोनेशिया यांच्यातील घनिष्ठ सांस्कृतिक आणि सभ्यता यातील संबंधांचा उल्लेख केला. दोन्ही देशांमधील सांस्कृतिक आणि व्यापारी संबंध अधोरेखित करण्यासाठी त्यांनी "बाली जत्रे" च्या प्राचीन परंपरेचा संदर्भ दिला. भारत आणि इंडोनेशियामध्ये विविध क्षेत्रात असलेली समानताही त्यांनी अधोरेखित केली. आपल्या कठोर मेहनतीने आणि समर्पणाद्वारे परदेशात भारताची प्रतिमा आणि प्रतिष्ठा वाढवल्याबद्दल पंतप्रधानांनी समुदायाच्या सदस्यांचे कौतुक केले. भारत-इंडोनेशिया संबंधांच्या सकारात्मक वाटचालीबद्दल आणि ते संबंध मजबूत करण्यात भारतीय समुदायाच्या सदस्यांनी बजावलेल्या महत्त्वपूर्ण भूमिकेचाही त्यांनी उल्लेख केला. डिजिटल तंत्रज्ञान, वित्त, आरोग्य, दूरसंचार आणि अंतराळ यासारख्या विविध क्षेत्रातली भारताची प्रगती, यश आणि अतुलनीय कामगिरी पंतप्रधानांनी अधोरेखित केली. भारताच्या विकासाच्या रुपरेखेत जगाच्या राजकीय आणि आर्थिक आकांक्षांचा समावेश आहे आणि स्वयंपूर्ण भारताची कल्पना जागतिक हिताच्या भावनेला मूर्त रूप देते असेही त्यांनी नमूद केले. 8 ते 10 जानेवारी 2023 दरम्यान मध्य प्रदेशमधील इंदूर येथे होणाऱ्या आगामी प्रवासी भारतीय दिवस परिषद आणि त्यानंतर गुजरातमध्ये होणाऱ्या पतंग महोत्सवाला उपस्थित राहण्यासाठी पंतप्रधानांनी समुदायातील सदस्य आणि भारतीय मित्रांना आमंत्रित केले.
पंतप्रधानांनी गोवा रोजगार मेळाव्याला संबोधित केले

नवी दिल्ली, 24 नोव्हेंबर 2022 पंतप्रधान नरेंद्र मोदी यांनी आज गोवा सरकारच्या रोजगार मेळाव्याला व्हिडिओ संदेशाद्वारे संबोधित केले. पंतप्रधानांनी धनत्रयोदशीच्या दिवशी केंद्रीय स्तरावर रोजगार मेळाव्याची संकल्पना सुरू केली होती. केंद्रीय स्तरावर 10 लाख नोकऱ्या देण्याच्या मोहिमेची ती सुरुवात होती. त्यानंतर पंतप्रधानांनी गुजरात, जम्मू आणि काश्मीर आणि महाराष्ट्र सरकारच्या रोजगार मेळाव्याला संबोधित केले आणि नुकतेच नवीन नियुक्ती झालेल्यांना सुमारे 71,000 नियुक्ती पत्रांचे वाटप करताना विविध सरकारी विभागांमधील सर्व नवीन नियुक्त्यांसाठी ऑनलाइन अभिमुखता अभ्यासक्रमांसाठी कर्मयोगी प्रारंभ मॉड्यूल सुरू केले होते. मेळाव्याला संबोधित करताना, पंतप्रधानांनी नियुक्ती पत्रे मिळालेल्या युवकांचे अभिनंदन केले आणि गोवा सरकारने रोजगार निर्मितीसाठी उचललेले हे एक महत्त्वाचे पाऊल असल्याचे नमूद केले. पुढील काही महिन्यांत गोवा पोलिस आणि इतर विभागांमध्ये आणखी भर्ती मोहीम राबवण्यात येणार असल्याची माहिती पंतप्रधानांनी दिली. “यामुळे गोवा पोलिस दल मजबूत होईल आणि परिणामी नागरिक आणि पर्यटकांसाठी सुरक्षा व्यवस्था अधिक भक्कम होईल. ” असे ते म्हणाले. “गेल्या काही आठवड्यांपासून देशातील विविध राज्यांमध्ये सातत्याने रोजगार मेळावे आयोजित केले जात आहेत, तर केंद्र सरकार देखील हजारो तरुणांना नोकऱ्या देत आहे”, असे मोदी यांनी सांगितले. युवकांच्या सक्षमीकरणासाठी दुहेरी इंजिन सरकार असलेली राज्ये त्यांच्या पातळीवर अशा प्रकारचे रोजगार मेळावे आयोजित करण्याचा प्रयत्न करत असल्याबद्दल पंतप्रधानांनी आनंद व्यक्त केला. गेल्या 8 वर्षांत केंद्र सरकारने गोव्याच्या विकासासाठी हजारो कोटी रुपयांची गुंतवणूक केल्याचे पंतप्रधानांनी अधोरेखित केले. सुमारे 3,000 कोटी रुपये खर्चून बांधण्यात आलेल्या मोपा येथील विमानतळाचे लवकरच उद्‌घाटन होणार असून त्याबाबत पंतप्रधान म्हणाले की, कनेक्टिव्हिटी आणि राज्यात सुरू असलेले पायाभूत विकास प्रकल्प गोव्यातील हजारो लोकांसाठी रोजगाराचे प्रमुख स्त्रोत बनले आहेत. “स्वयंपूर्ण गोवा‘चे उद्दिष्ट राज्यातील मूलभूत सुविधांमध्ये सुधारणा करण्यासोबतच पायाभूत सुविधाही सुधारणे हा आहे,” असे पंतप्रधान म्हणाले.गोव्यातील पर्यटनाचा बृहत आराखडा आणि धोरणाचा संदर्भ देत पंतप्रधान म्हणाले की, राज्य सरकारने गोव्याच्या विकासासाठी एक नवीन आराखडा तयार केला आहे ज्यामुळे पर्यटन क्षेत्रात गुंतवणुकीच्या नवीन संधी खुल्या झाल्या आहेत आणि त्यामुळे रोजगारात मोठ्या प्रमाणात वाढ झाली आहे. पारंपारिक शेतीमध्ये रोजगार वाढवण्यासाठी गोव्याच्या ग्रामीण भागाला आर्थिक बळ देण्याच्या दिशेने केल्या जात असलेल्या उपाययोजनांबाबत पंतप्रधानांनी सांगितले की, भात, फळांवर प्रक्रिया, नारळ, ताग आणि मसाले उत्पादक शेतकऱ्यांना स्वयं-सहायता गटांशी जोडले जात आहेत. या प्रयत्नांमुळे गोव्यात रोजगार आणि स्वयंरोजगाराच्या अनेक नवीन संधी निर्माण होत असल्याचे त्यांनी अधोरेखित केले. आज नियुक्तीपत्रे देण्यात आलेल्या युवकांनी गोव्याच्या विकासासाठी तसेच राष्ट्राच्या विकासासाठी काम करावे असे आवाहन करून पंतप्रधान म्हणाले, “तुमच्या आयुष्यातील सर्वात महत्त्वाची 25 वर्षे आता सुरू होणार आहेत.” पंतप्रधानांनी भाषणाचा समारोप करताना विकसित भारताच्या स्वप्नाचा उल्लेख केला आणि 2047 च्या नवभारताचे लक्ष्य त्यांच्यासमोर ठेवले. “तुमच्यासमोर गोव्याच्या विकासाबरोबरच 2047 च्या नवभारताचे लक्ष्य आहे. मला विश्वास आहे की तुम्ही सर्वजण पूर्ण निष्ठेने आणि तत्परतेने तुमच्या कर्तव्यपथाचे अनुसरण कराल. ” असे सांगून पंतप्रधानांनी भाषणाचा समारोप केला.
चांद्रयान-2 चा चंद्रावर उतरण्याचा क्षण अनुभवण्यासाठी पंतप्रधान इस्रोच्या मुख्यालयात उपस्थित राहणार

चांद्रयान-2 उद्या चंद्राच्या दक्षिण धुव्रावर उतरणार असून हा क्षण अनुभवण्यासाठी पंतप्रधान नरेंद्र मोदी इस्रोच्या बंगळुरु इथल्या मुख्यालयात उपस्थित राहणार आहेत. यावेळी ते देशभरातल्या आठवी ते दहावीच्या विद्यार्थ्यांसाठी आयोजित अंतराळ प्रश्नमंजुषा स्पर्धेच्या विजेत्यांशी संवाद साधणार आहेत. विज्ञान आणि संशोधनाबाबत विशेष रुची असलेल्या पंतप्रधानांच्या भेटीमुळे इस्रोच्या वैज्ञानिकांचे मनोबल वाढेल आणि युवकांना संशोधन आणि चौकस वृत्ती जोपासण्यासाठी प्रेरणा मिळेल. चांद्रयान-2 मोहिमेत वैयक्तिक स्वारस्य दाखवत मोदी यांनी याचे ‘मनाने भारतीय, वृत्तीने भारतीय’ असे वर्णन केले आहे. ही पूर्णपणे स्वदेशी मोहीम असल्यामुळे प्रत्येक भारतीयाला त्याचा अभिमान वाटेल. विक्रम लॅन्डर, 7 सप्टेंबर रोजी पहाटे 1 ते 2 च्या दरम्यान चंद्रावर उतरण्याचा प्रवास सुरु करेल आणि त्यानंतर दीड ते अडीचच्या सुमाराला लॅन्डर चंद्राच्या पृष्ठभागाला स्पर्श करेल असे इस्रोने आपल्या निवेदनात म्हटले आहे.
लोकसभा अध्यक्ष ओम बिरला यांना त्यांच्या वाढदिवसानिमित्त पंतप्रधानांकडून शुभेच्छा

नवी दिल्ली, 23 नोव्हेंबर 2021 पंतप्रधान नरेंद्र मोदी यांनी लोकसभा अध्यक्ष ओम बिर्ला जी यांना त्यांच्या वाढदिवसानिमित्त शुभेच्छा दिल्या. पंतप्रधानांनी आपल्या ट्विटर संदेशात म्हटले आहे की, लोकसभा अध्यक्ष ओम बिर्ला जी यांना वाढदिवसानिमित्त शुभेच्छा. संसदीय कामकाजाबद्दल त्यांचे ज्ञान आणि कामकाज चालवण्याची त्यांची निर्दोष पद्धत यामुळे त्यांच्याबद्दल वाढता आदरभाव दिसून येतो." संसदेत जास्तीत जास्त सदस्यांनी बोलावे यासाठी ते सतत प्रयत्नशील असतात. त्यांच्या दीर्घायुष्यासाठी प्रार्थना.
भारतात जागतिक उद्योजकता संम्मेलन 2017 च्या सहआयोजनासाठी भारत आणि अमेरिका यांच्यातील सामंजस्य कराराला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत, भारतात जागतिक उद्योजकता संम्मेलन 2017 च्या सहआयोजनासाठी भारत आणि अमेरिका यांच्यातील सामंजस्य कराराला कार्योत्तर मंजूरी देण्यात आली. या संमेलनामुळे उद्योजक आणि गुंतवणूकदारांना जागतिक स्तरावरील आघाडीच्या उद्योजकांशी संवाद, धोरणात्मक कार्यशाळा यांसह उद्योग जगताशी संबंधित विविध बाबींचा अनुभव घेण्याची संधी प्राप्त झाली. तसेच या संमेलनाने युवा उद्योजक, विशेषत: महिला आणि उपेक्षित वर्गातील उद्योजकांना नव्या संधी प्राप्त करण्यासाठी एक मंच उपलब्ध करुन दिला. पार्श्वभूमी हैदराबाद येथे 28 ते 30 नोव्हेंबर 2017 या अवधीत जागतिक उद्योजकता संमेलनाचे आयोजन करण्यात आले. या संमेलनात 150 देशांमधील 1,500 पेक्षा जास्त नोंदणीकृत प्रतिनिधी सहभागी झाले. त्यात अनेक नामवंत कंपन्यांचे मुख्य कार्यकारी अधिकारी, धोरण निर्माते आणि शासकीय अधिकाऱ्यांचाही समावेश होता.
पंतप्रधानांनी अहमदाबादमध्ये गुजरात पंचायत महासंमेलनाला संबोधित केले

नवी दिल्ली, 11 मार्च 2022 पंतप्रधान नरेंद्र मोदी यांनी आज अहमदाबादमध्ये गुजरात पंचायत महासंमेलनाला संबोधित केले. या कार्यक्रमाला राज्यभरातील पंचायत राज प्रतिनिधी उपस्थित होते. गुजरात ही बापू आणि सरदार वल्लभभाई पटेल यांची भूमी असल्याचे पंतप्रधानांनी नमूद केले. ते म्हणाले, “बापू नेहमीच ग्रामीण विकास, स्वावलंबी खेडे याबद्दल बोलायचे. आज आपण अमृत महोत्सव साजरा करत असताना आपण बापूंचे ग्रामीण विकासाचे स्वप्न पूर्ण करायला हवे. महामारीचे शिस्तबद्ध आणि उत्तम प्रकारे व्यवस्थापन केल्याबद्दल पंतप्रधानांनी गुजरातच्या पंचायत आणि गावांच्या भूमिकेची प्रशंसा केली. गुजरातमध्ये महिला पंचायत प्रतिनिधींची संख्या पुरुष प्रतिनिधींपेक्षा जास्त असल्याचेही त्यांनी नमूद केले. ते म्हणाले की, दीड लाखांहून अधिक पंचायत प्रतिनिधी एकत्रितपणे विचारमंथन करतात , यापेक्षा मोठे भारतीय लोकशाहीच्या सामर्थ्याचे प्रतीक अन्य कुठलेही नाही. पंतप्रधानांनी पंचायत सदस्यांना छोट्या मात्र अतिशय मूलभूत उपक्रमांसह गावाचा विकास कसा सुनिश्चित करता येईल याबाबत मार्गदर्शन केले. त्यांनी त्यांच्या शाळेचा वाढदिवस किंवा स्थापना दिवस साजरा करण्याचा सल्ला दिला. याद्वारे , त्यांनी शाळेचा परिसर आणि वर्ग स्वच्छ करण्याचा आणि शाळेसाठी चांगले उपक्रम हाती घेण्याची सूचना केली. 23 ऑगस्टपर्यंत देश स्वातंत्र्याचा अमृत महोत्सव साजरा करत आहे, असे सांगून त्यांनी या काळात गावात 75 प्रभातफेरी काढण्याची सूचना केली. पुढे वाटचाल करताना , त्यांनी या कालावधीत 75 कार्यक्रम आयोजित करण्याची सूचना केली. ज्यामध्ये संपूर्ण गावातील लोकांनी एकत्र येऊन गावाच्या सर्वांगीण विकासाचा विचार करावा. आणखी एक सूचना यात जोडून ते म्हणाले की, भारतीय स्वातंत्र्याच्या 75 वर्षांनिमित्त गावांनी 75 झाडे लावून एक छोटे जंगल तयार करावे. प्रत्येक गावात किमान 75 शेतकरी असावेत जे नैसर्गिक शेतीचा अवलंब करतात. ते म्हणाले की, वसुंधरेची खते आणि रसायनांच्या विषापासून मुक्तता झाली पाहिजे. पावसाच्या पाण्याचे संवर्धन करण्यासाठी 75 शेततळी तयार करावीत जेणेकरुन भूगर्भातील पाण्याची पातळी वाढेल आणि उन्हाळ्याच्या दिवसात मदत होईल असे पंतप्रधान म्हणाले. पाय आणि तोंडाच्या आजारापासून गुरांचे संरक्षण करण्यासाठी ते लसीकरणापासून वंचित राहणार नाहीत याची काळजी घेण्याची सूचनाही त्यांनी केली. पंतप्रधानांनी त्यांना पंचायत भवनात आणि रस्त्यांवर विजेची बचत करण्यासाठी एलईडी दिवे वापरण्याचे आवाहन केले. तसेच सेवानिवृत्त शासकीय कर्मचाऱ्यांना गावागावात एकत्र आणून गावाचा वाढदिवस साजरा करण्यात यावा ज्यामध्ये लोक एकत्र येऊन जनतेच्या कल्याणाची चर्चा करतील असे ते म्हणाले. त्यांनी पंचायत सदस्यांना सूचना केली की एका सदस्याने दिवसातून किमान 15 मिनिटांसाठी स्थानिक शाळेला भेट द्यावी जेणेकरून गावातील शाळांवर कडक देखरेख राहील आणि शिक्षण आणि स्वच्छतेचा दर्जा उत्तम राहील. त्यांनी पंचायत सदस्यांना जनतेला सरकारसाठी महत्वपूर्ण असलेल्या सामायिक सेवा केंद्रांचा (सीएससी) जास्तीत जास्त लाभ घेण्याबाबत जागृत करण्याचे आवाहन केले. यामुळे लोकांना रेल्वे आरक्षणासाठी मोठ्या शहरांमध्ये जाणे टाळण्यास मदत होईल. भाषणाच्या शेवटी पंतप्रधानांनी पंचायत सदस्यांना हे सुनिश्चित करायला सांगितले की एकही मूल शाळा सोडणार नाही आणि एकही मूल त्यांच्या पात्रतेनुसार शाळेत किंवा अंगणवाडीत दाखल होण्यापासून वंचित राहणार नाही. उपस्थित पंचायत सदस्यांकडून पंतप्रधानांनी आश्वासन मागितले तेव्हा त्यांनी टाळ्यांच्या कडकडाटात होकार दिला.
१२५ व्या स्वामी विवेकानंद शिकागो  भाषण आणि  पंडित दीनदयाळ उपाध्याय यांच्या शताब्दी पूर्ती निमित्त आयोजित समारंभात  पंतप्रधानांचे विद्यार्थ्यांना संबोधन

पंतप्रधान नरेंद्र मोदी यांनी ” तरुण भारत- नवं भारत’ या संकल्पनेवर आधारित, १२५ व्या स्वामी विवेकानंद शिकागो भाषण आणि पंडित दीनदयाळ उपाध्याय यांच्या शताब्दी पूर्ती निमित्त विद्यार्थी परिषदेला संबोधित केले. त्यांच्या टीवीट्स अकाउंटच्या मालिकेतून पंतप्रधानांनी सांगितले की, ” मी उद्या ” तरुण भारत- नवं भारत’ या संकल्पनेवर इथे जमलेल्या विद्यार्थ्यांना संबोधित करणार आहे. ही विद्यार्थी परिषद दिनांक ११ सप्टेंबर ला आयोजित करण्यात आली असून, स्वामी विवेकानंद यांनी १८९३ ला शिकागो येथे दिलेल्या ऐतिहासिक भाषणाच्या दिवसाचे साधर्म्य साधण्यात आले आहे. “ या वर्षी आम्ही स्वामी विवेकानंद यांच्या शिकागो येथील एतिहासिक भाषणाला १२५ वर्षे पूर्ण झालीत म्हणून आणि पंडित दीनदयाळ उपाध्याय यांची शताब्दी पूर्ती मनवत आहोत”. “स्वामी विवेकानंद यांना युवा शक्तीवर पूर्ण भरवसा होता. त्यांनी राष्ट्र उभारणीत युवा शक्तीला महत्वाचे स्थान असल्याचे जाणले. त्यांच्या विचारांशी प्रेरित होऊन आम्ही न थकता नवीन भारताच्या पुनर्बांधणीत आणि युवकांची स्वप्न पूर्ण करण्यासाठी कार्यरत झालो आहोत.” पी आई बी/ बी. गोखले
भारत आणि स्पेन यांच्यात  अवयव प्रत्यारोपणाबाबत सहकार्य करण्याच्या  सामंजस्य कराराला मंत्रिमंडळाची मान्यता

अवयव प्रत्यारोपण सेवेबाबत, भारताचे आरोग्य आणि कुटुंब कल्याण मंत्रालय, आरोग्य सेवा महासंचालनालय आणि स्पेन मधल्या संबंधित संस्था यांच्यातल्या सामंजस्य करारावर स्वाक्षऱ्या करायला केंद्रीय मंत्रिमंडळाने मान्यता दिली आहे. यामुळे अवयव प्रत्यारोपणाबत द्विपक्षीय सहकार्य सुलभ होणार आहे. या करारामुळे या क्षेत्रातले ज्ञान मिळवण्यासाठी मदत होणार असून, त्याचा लाभ, अवयव निकामी झालेल्या रुग्णांना होणार आहे. स्पेनबरोबर होणाऱ्या आगामी द्विपक्षीय बैठकीत या सामंजस्य करारावर स्वाक्षऱ्या अपेक्षित आहेत.
पंतप्रधानांचे डेहराडूनच्या अनुराग रमोला या विद्यार्थ्याला पत्र, विद्यार्थ्याने लहान वयातच राष्ट्रहिताचे मुद्दे समजून घेतल्याने प्रभावित

नवी दिल्ली, 11 मार्च 2022 पंतप्रधान नरेंद्र मोदी हे देशाच्या तरुण पिढीचे विशेषत: विद्यार्थ्यांचे मनोबल त्यांच्याशी वेळोवेळी संवाद साधून वाढवत असतात. ‘मन की बात’ असो, ‘परीक्षा पे चर्चा’ असो किंवा वैयक्तिक संवाद असो, पंतप्रधान मोदींनी नेहमीच तरुणांना त्यांच्या चिंता आणि जिज्ञासांना विविध माध्यमांतून समजून घेऊन प्रोत्साहन दिले आहे. त्याचाच एक भाग म्हणून पंतप्रधानांनी डेहराडूनमधील 11वीचा विद्यार्थी अनुराग रामोला याच्या पत्राला उत्तर देत त्याच्या कला आणि कल्पनांचे पुन्हा एकदा कौतुक केले आहे. अनुरागच्या विचारांनी प्रभावित होऊन पंतप्रधानांनी पत्रात लिहिले, "तुमची वैचारिक परिपक्वता पत्रातील तुमच्या शब्दांतून आणि 'भारतीय स्वातंत्र्याचा अमृत महोत्सव' या चित्रकलेसाठी निवडलेल्या संकल्पनेतून दिसून येते. पौगंडावस्थेपासूनच राष्ट्रीय हिताशी निगडीत मुद्दे आणि एक जबाबदार नागरिक म्हणून देशाच्या विकासात तुमची भूमिका काय याबाबत तुमची समज विकसित झाली आहे याचा मला आनंद आहे.” आत्मनिर्भर भारताच्या निर्मितीमध्ये सर्व देशवासीयांच्या योगदानाचे कौतुक करताना पंतप्रधानांनी पुढे लिहिले आहे की, “स्वातंत्र्याच्या या अमृत काळात देश सामूहिक शक्तीच्या बळावर आणि ‘सबका प्रयास' या मंत्राने वाटचाल करत आहे. आगामी काळात एक मजबूत आणि समृद्ध भारत घडवण्यासाठी आमच्या तरुण पिढीचे योगदान महत्त्वपूर्ण ठरणार आहे. अनुरागला यशस्वी भविष्यासाठी शुभेच्छा देताना पंतप्रधान मोदींनी विश्वास व्यक्त केला आहे की, तो अपेक्षित यशासह सर्जनशीलतेसह जीवनात मार्गक्रमण करेल. अनुरागला प्रेरणा देण्यासाठी नरेंद्र मोदी ॲप आणि narendramodi.in या संकेतस्थळावरही हे पेंटिंग अपलोड करण्यात आले आहे. हे लक्षात घेतले पाहिजे की अनुरागने यापूर्वी पंतप्रधानांना पत्र लिहून राष्ट्रहिताशी संबंधित विषयांवर विचार व्यक्त केले होते. अनुरागने आपल्या पत्रात लिहिले आहे की, प्रतिकूल परिस्थितीतही संयम न गमावण्याची, कठोर परिश्रम आणि प्रामाणिकपणे ध्येयाकडे वाटचाल करण्याची आणि सर्वांना सोबत घेऊन जाण्याची प्रेरणा पंतप्रधानांकडून मिळते. टीप: अनुराग रमोलाला कला आणि संस्कृतीसाठी 2021 साठी पंतप्रधान राष्ट्रीय बाल पुरस्काराने सन्मानित करण्यात आले आहे.
पंतप्रधानांचा देशभरातील ग्रामीण विद्युतीकरण आणि सौभाग्य योजनेच्या लाभार्थ्यांशी व्हिडिओ कॉन्फरन्सद्वारे संवाद

पंतप्रधान नरेंद्र मोदी यांनी आज देशभरातील खेड्यांमधल्या 2014 पासून विद्युतीकरणांतर्गत, सर्व लाभार्थ्यांशी संवाद साधला. या संवादादरम्यान लाभार्थींशी पंतप्रधानांनी “प्रधानमंत्री सहज बिजली हर घर योजना- सौभाग्य योजना” या विषयावर व्हिडिओ ब्रीजद्वारे चर्चा केली. पंतप्रधानांचा व्हिडिओ ब्रीजद्वारे विविध सरकारी योजनांवरील हा दहावा संवाद आहे. 18,000 विद्युतीकरण झालेल्या खेड्यांमधील ग्रामस्थांशी बोलतांना पंतप्रधान म्हणाले की, “ज्या लोकांनी अंधार बघितलेला नाही त्यांना उजेडाची किंमत काय कळणार?” संवादाच्या माध्यमातून पंतप्रधान म्हणाले की, एनडीए सरकारच्या कार्यकाळात हजारो खेड्यांचे विद्युतीकरण झाले. आधीच्या सरकारने दिलेल्या खोट्या वचनांचा उल्लेख करता, वर्तमान सरकारने प्रत्येक खेड्याचे विद्युतीकरण केले आहे. त्यामुळे आम्ही अधिकाराने बोलू शकतो. सरकारने केवळ विद्युतीकरणावर भर दिला नाही तर देशभरातील वितरण पद्धतीमध्ये सुधारणा केली असेही पंतप्रधान म्हणाले. स्वातंत्र्यानंतरच्या 70 वर्षांमध्ये 18,000 खेडी विद्युतीकरणा अभावी होती. या चार वर्षांमध्ये या सर्व खेड्यांचे विद्युतीकरण पूर्ण झाले आहे. 28 एप्रिल 2018 ला ईशान्य क्षेत्रातील मणिपूरच्या लेईझंग खेडे हे सर्वात शेवटचे विद्युतीकरण झालेले खेडे आहे. 18,000 खेड्यांचे विद्युतीकरण करणे ही काही सोपी गोष्ट नाही. कारण ही खेडी अतिदुर्गम भागात, डोंगराळ भाग आणि जिथे अत्यंत हालाखीची विद्युत जोडणी आहे अशा ठिकाणी हे विद्युतीकरण झाले आहे. या सर्व अडथळ्यांवर मात करुन सर्व खेड्यांचे विद्युतीकरण करण्याचे स्वप्न समर्पित भावना असलेल्या सर्व लोकांच्या सहभागाने पूर्ण झाले आहे. पंतप्रधानांनी पूर्वोत्तर भारतातील एकूण 18,000 खेड्यांमधील 14,582 गैर विद्युतीकरण झालेली खेडी आणि ईशान्य भागातील 5,790 खेड्यांचा कायापालट केला. सरकारने पूर्व भारताच्या विकासाला प्राधान्य दिले असून विद्युतीकरणही पूर्ण झाले आहे. आता पूर्वोत्तर भारत भारताच्या विकासात्मक प्रवासात मोठी भूमिका साकारु शकेल. पंतप्रधान पुढे म्हणाले की, “प्रधानमंत्री सहज बिजली हर घर योजना” ही सर्व घरांमध्ये विद्युतीकरण पोहोचावे या उद्देशाने चालू करण्यात आली होती. 86 लक्षापेक्षा जास्त घरांमध्ये या योजनेद्वारे विद्युत पुरवठा देण्यात आला आहे. आता या योजनेने प्रगत टप्पा गाठला असून आमचे ध्येय आता 4 कोटी कुटुंबांना विद्युत जोडणी देणे हे आहे. लाभार्थ्यांशी संवाद साधताना पंतप्रधान म्हणाले की, विद्युतीकरणामुळे लाभार्थ्यांच्या जीवनात परिवर्तन आले असून ते आता सूर्यास्तापूर्वी काम पूर्ण करु शकतात आणि त्यांची मुलं विद्युत दिव्यांमध्ये सहजपणे अभ्यास करु शकतात. बहुतांश लाभार्थ्यांनी सांगितले की, ग्रामस्थांच्या राहणीमानाचा दर्जा वाढला असून लाभार्थ्यांनी पंतप्रधानांच्या हर घर बिजली योजनेसाठी पंतप्रधानांचे आभार मानले.
उत्तराखंडच्या हरसिल येथे पंतप्रधानांनी केली जवानांसह दिवाळी साजरी

पंतप्रधान नरेंद्र मोदी यांनी उत्तराखंडच्या हरसील येथे आई.टी.बी.पी आणि भारतीय सैन्याच्या जवानांसह आज दिवाळी साजरी केली. या मंगल प्रसंगी जवानांना शुभेच्छा देतांना पंतप्रधान नरेंद्र मोदी म्हणाले की, अशा सुदूर, उंच डोंगराळ भागात, भारतीय जवान देत असलेली सुरक्षा सेवेची समर्पित वृत्ती राष्ट्राला बळकट बनविते आणि १२५ कोटी जनतेच्या स्वप्नांना आणि भविष्याला सुरक्षितता निश्चित करते. ते पुढे म्हणाले की, दिवाळी हा दीपोत्सव असून, हा उत्सव चांगल्या विचारांचा प्रकाश पसरवितो आणि लोकांना भयमुक्त करतो. भारतीय जवान सुद्धा त्यांची देश सेवेची बांधिलकी आणि शिस्त याद्वारे सुरक्षेची भावना आणि लोकांना भयमुक्त राहण्यासाठी विश्वस्त करते. पंतप्रधानांनी , ते गुजरातचे मुख्यमंत्री असल्यापासून प्रत्येक दिवाळी सैनिकांबरोबर घालवत असण्याला उजाळा दिला , त्यांनी आई.टी.बी.पी.च्या जवानांबरोबर काही वर्षांपूर्वी जेंव्हा ते कैलास मानसरोवरचा एक भाग होते तेंव्हा केलेल्या चर्चेसंदर्भातही पंतप्रधानांनी माहिती दिली. पंतप्रधान म्हणाले की, संरक्षण क्षेत्रात भारत मोठी प्रगती होत असून, ओ.आर.ओ.पी (वन रँक, वन पेंशन) यासह भूतपूर्व सैनिकांच्या कल्याणासाठी विविध उपाय योजना केल्या जात आहेत. पंतप्रधानांनी सांगितले की, संयुक्त राष्ट्रसंघा तर्फे, भारतीय सशस्त्र दलाची शांततेच्या कार्यासाठी प्रशंसा केली जात असून , त्यांनी याबाबत कृतज्ञता व्यक्त केली आहे. पंतप्रधानांनी जवानांना मिठाई दिली आणि दिवाळीच्या दिवशी त्यांना भेटण्यासाठी आलेल्या जवळच्या परिसरातील लोकांबरोबरही त्यांनी संवाद साधला.
भारत आणि तैवान यांच्यातील हवाई सेवा कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने तैपेई येथील भारत-तैपेई संघटना (तैवान मधील भारताचे प्रातिनिधिक कार्यालय) आणि भारतातील तैपेई आर्थिक आणि सांस्कृतिक केंद्र (तैवानचे भारतातील प्रातिनिधिक कार्यालय) यांच्यातील हवाई सेवा करारावर स्वाक्षरी करायला मंजुरी दिली. सध्या भारत व तैवान यांच्यात कोणताही अधिकृत हवाई सेवा करार नाही आणि एअर इंडिया चार्टर्स लिमिटेड (एआयआरएल) आणि तैपेई एअरलाईन्स असोसिएशन्स (टीएए) यांच्यातील सामंजस्य करारानुसार हवाई सेवा सुरु आहे. भारत आणि तैवान यांच्यातील नागरी उड्डाण संबंधांमध्ये हा हवाई सेवा करार महत्त्वाचा टप्पा आहे. आणि उभय पक्षांमध्ये व्यापार, गुंतवणूक, पर्यटन आणि सांस्कृतिक देवाणघेवाण वाढण्याची यामध्ये क्षमता आहे.
पंतप्रधान उद्या नारी शक्ती पुरस्कार विजेत्यांशी संवाद साधणार

पंतप्रधान नरेंद्र मोदी उद्या एलकेएम, नवी दिल्ली येथे नारी शक्ती पुरस्कार विजेत्यांशी संवाद साधणार आहेत. आंतरराष्ट्रीय महिला दिनानिमित्त उद्या पंतप्रधानांचे ट्विटर अकाउंट यशस्वी महिला सांभाळणार आहेत. #SheInspiresUs. राष्ट्रपती भवनात उद्या सकाळी होणाऱ्या समारंभात राष्ट्रपती नारी शक्ती पुरस्कारांचे वितरण करतील. महिला सक्षमीकरणात विशेषतः वंचित आणि गरीब महिलांसाठी उल्लेखनीय कार्य करणाऱ्या व्यक्ती, गट, संस्थांना दरवर्षी राष्ट्रीय पुरस्काराने गौरवण्यात येते.
पंतप्रधान उद्या वाराणसी आणि लखनौला भेट देणार

पंतप्रधान नरेंद्र मोदी उद्या वाराणसी आणि लखनौच्या दौऱ्यावर जाणार आहेत. पंतप्रधान वाराणसीत दाखल झाल्यानंतर दिव्यांगजन सशक्तीकरण समारोहाला उपस्थित राहतील. या कार्यक्रमात अपंग व्यक्तींना मदत होईल अशी उपकरणे वितरित केली जातील. लखनौमध्ये बाबासाहेब भीमराव आंबेडकर विद्यापीठाच्या सहाव्या दीक्षांत समारंभाला पंतप्रधान संबोधित करणार आहेत. भारतीय मायक्रो क्रेडिटने आयोजित केलेल्या ई-रिक्षा वितरण कार्यक्रमाला ते उपस्थित राहणार आहेत. पंतप्रधान नरेंद्र मोदी आंबेडकर महासभा येथे डॉ. भीमराव आंबेडकर यांना आदरांजली वाहतील.
राष्ट्रीय हातमाग दिनानिमित्त पंतप्रधानांचा संदेश

राष्ट्रीय हातमाग दिनानिमित्त पंतप्रधानांनी दिलेला संदेश…. “राष्ट्रीय हातमाग दिनानिमित्त आपण सर्वांनी हाथमाग क्षेत्राला प्रोत्साहन देण्याचा संकल्प करूया आणि आपल्या दैनंदिन जीवनामध्ये जास्तीतजास्त हाथमाग उत्पादनांचा वापर करूया. आपले हातमाग क्षेत्र वैविध्यपूर्ण, पर्यावरणपूरक आहे तसेच अगणित वीणकरांचे रोजगाराचे साधन आहे ज्यांना आपल्या पाठिंब्यामुळे प्रोत्साहन मिळेल. हातमाग क्षेत्रासोबत अनेक महिला देखील संबंधित असल्यामुळे, महिला सबलीकरणासाठी देखील हाथमाग क्षेत्राचा विकास होणे महत्त्वाचे आहे.”
पंतप्रधान  २२  सप्टेंबरला  ओडिशा  आणि  छत्तीसगढ  ला  भेट  देणार

पंतप्रधान, दिनांक २२ सप्टेंबर ला ओडिशा आणि छत्तीसगढ या राज्यांना भेट देणार आहेत. ओडिशा येथील तालचेर येथे, तालचेर फर्टिलायझर प्लान्टच्या पुनरुत्थानासाठी ठेवलेल्या कोनशिलेचे ते अनावरण करतील. हा भारतातला पहिला खत प्रकल्प राहील, जिथे कोळशाचे वायूमध्ये रूपांतरण केले जाईल. या व्यतिरिक्त, या प्रकल्पाद्वारे, अशा नैसर्गिक गॅसची निर्मिती केली जाईल ,जी देशाच्या ऊर्जा गरजांची पूर्ती करेल. त्यानंतर पंतप्रधान झारसुगुडा येथे जातील, जिथे ते झारसुगुडा विमानतळाचे उद्घाटन करतील. या विमानतळाद्वारे पश्चिम ओडिशाला भारताच्या विमानतळ नकाशावर आणेल जाईल, आणि उडानच्या माध्यमातून क्षेत्रीय विमानतळ संलग्नीकरणाची सेवा देण्यात येतील. पंतप्रधान गार्जनबहाल कोळसा खाणी, आणि झारसुगुडा – बारापल्ली- सारडेगा रेल्वे जोडणी राष्ट्राला समर्पित करतील. ते डुलांगा कोळसा खाणीतून कोळसा निर्मिती आणि दळणवळणाच्या कामासाठी ठेवण्यात येणाऱ्या कोनशिलेचे अनावरण करतील. त्यानंतर पंतप्रधान छत्तीसगढमधील जंजगीरं – चंपा येथे पोहोचतील. पारंपारिक हातमाग आणि शेतीवरील प्रदर्शनास ते भेट देतील. ते राष्ट्रीय महामार्ग प्रकल्प आणि पेन्द्र- अनुप्पूर तिसऱ्या रेल्वे मार्गाची कोनशिला ठेवतील. त्यानंतर ते उपस्थितांना संबोधित करतील.
आंतरराष्ट्रीय योग दिनानिमित्त पंतप्रधानांनी देशाला केले संबोधित

पंतप्रधान नरेंद्र मोदी यांनी आज आंतरराष्ट्रीय योग दिनानिमित्त व्हिडिओ कॉन्फरन्सद्वारे देशाला संबोधित केले. पंतप्रधान म्हणाले, आंतरराष्ट्रीय योग दिन हा एकजुटतेचा दिवस आहे. हा वैश्विक बंधुत्वाचा दिवस आहे. कोविड-19 या जागतिक आरोग्य आणीबाणीमुळे, यावर्षी आंतरराष्ट्रीय योग दिन इलेक्ट्रॉनिक आणि डिजिटल मंचाच्या माध्यमातून पाळला जात आहे. पंतप्रधान म्हणाले, आज सर्वजण आपापल्या संपूर्ण कुटुंबासमवेत आपापल्या घरी योगाभ्यास करत आहेत. ते म्हणाले, योगाने आपणा सर्वाना एकत्र आणले आहे. जगभरातून ‘माय लाइफ – माय योगा’ व्हिडिओ ब्लॉगिंग स्पर्धेत लोकांचा मोठा सहभाग योगाची वाढती लोकप्रियता प्रतिबिंबित करतो, असे ते म्हणाले. आज आपण सर्वांनी मोठ्या प्रमाणावर जमण्यापासून दूर रहावे आणि आपल्या कुटूंबियांसह घरीच योगाभ्यास करावा. 'घरीच कुटुंबासमवेत योग' ही या वर्षाची संकल्पना आहे. योग कौटुंबिक बंध वृद्धिंगत व्हायला उत्तेजन देते कारण लहान मुले, तरुण, कुटुंबातील वडीलधारी मंडळी योगाभ्यासासाठी एकत्र येतात, घरात सकारात्मक ऊर्जेचा संचार होतो, योगामुळे भावनिक स्थैर्याला, स्थिरतेलाही प्रोत्साहन मिळते, असे पंतप्रधान म्हणाले. “योगामुळे शरीरातील रोगप्रतिकारक शक्ती वाढते. आपण आपल्या दैनंदिन जीवनात प्राणायामाचा समावेश केला पाहिजे. प्राणायाम, योग किंवा श्वासोच्छवासाच्या व्यायामामुळे आपली श्वसन प्रणाली मजबूत होते. सध्याच्या काळात हे अधिक प्रासंगिक आहे कारण कोविड–19 विषाणूमुळे शरीराच्या श्वसन यंत्रणेवर प्रतिकूल परिणाम झालेला असतो' असे पंतप्रधान म्हणाले. पंतप्रधान म्हणाले, योग एकतेची शक्ती म्हणून उदयाला आला आहे. तो मानवतेचे बंध अधिक खोलवर रुजवतो कारण तो भेदभाव करत नाही. योग हा वंश, रंग, लिंग, विश्वास आणि राष्ट्रांच्या पलीकडे आहे. कोणीही योगासने करू शकतो. जर आपण आरोग्य आणि आशा विषयक जाणीवा यांची सांगड घातली तर तो दिवस फार दूर नाही जेव्हा जग निरोगी आणि आनंदी मानवतेच्या यशाचे साक्षीदार असेल. योग निश्चितपणे हे घडण्यासाठी आपल्याला मदत करू शकेल. “जागरूक नागरिक म्हणून आपण एक कुटुंब आणि समाज म्हणून एकजुटीने पुढे जाऊ. ‘घरी आणि कुटुंबासमवेत योग’ हा आपल्या आयुष्याचा एक भाग बनवण्याचा प्रयत्न करू. आपण नक्कीच यशस्वी होऊ, आपण नक्कीच विजयी होऊ”, असे पंतप्रधान म्हणाले.
सार्वजनिक उपक्रम निवड मंडळाच्या 3 मार्च 1987 च्या प्रस्तावातल्या सुधारणेच्या प्रस्तावाला केंद्रीय मंत्रिमंडळाची मंजुरी

सार्वजनिक उपक्रम निवड मंडळ (पीईएसबी)च्या 3 मार्च 1987 च्या प्रस्तावातल्या दुरुस्तीच्या प्रस्तावाला केंद्रीय मंत्रिमंडळाने आज पूर्वलक्षी प्रभावाने संमती दिली. प्रस्तावित सुधारणा याप्रमाणे आहेत :- 1. केंद्रीय सार्वजनिक उद्योगांमध्ये पाच वर्षांच्या नियुक्तीत बिगर अंतर्गत उमेदवार म्हणून राज्य लोक उपक्रम आणि खाजगी क्षेत्रातल्या उमेदवारांची निवड 2. पीईएसबीचे अध्यक्ष आणि सदस्य म्हणून पदभार स्विकारल्यापासून तीन वर्षांचा कार्यकाळ अथवा 65 वर्षे पूर्ण अथवा पुढील आदेश प्राप्त होईपर्यंत यापैकी जे प्रथम होईल तोपर्यंत त्यांना पदावर राहता येईल.